Mir sy no drü tagesreise vo Port Augusta ewäg gsy, wo dr Aldi e defekt a sim vorderredli het feschtgschteut. Es het sech zeigt, dass es nid eifach es achti isch gsy, sondern dass d fäugewand z dünn isch worde u drum e delle het gha. Do het nume luft abloh ghouffe. Jetz het er wider chönne fahre, aber es het dr Aldi natürlech meh chraft gchoschtet aus vorhär. Sis zieu isch es jetz gsy, sis ligevelo heil bis uf Port Augusta z bringe. Schmärzlech isch für ihn o gsy, dass grad jetz die zwöi bishär mit abschtand längschte u schteilschte abfahrte sy z bewäutige gsy. Är het sini gschwindigket uf 25km/h limitiert, währenddäm i mit über 60km/h ha chönne z loch ab frese. Es wyters hindernis hei d grids dargschteut. Das sy meischtens ysebahnschine gsy, wo quer zur schtrass sy gläge u für ds vieh e unüberwindbari barriere hei dargschteut. I dr Weschtschwyz sy si aus Bovi-stop bekant. Derby hei mer feschtgschteut: je schnäuer me drüber fahrt, desto weniger houperts. Mit dr kaputte fäuge het sech dr Aldi das aber nid chönne leischte u het jewyle müesse abschtige. Nüt desto trotz: mir heis woubehaute bis nach Port Augusta gschafft u hei do dermit dr kontinänt dürquert gha. Glücklicherwys het dr Aldi in Port Augusta en ersatzfäuge gfunge (was nid liecht isch gsy) u die erwähnti ersatzbire für mi schynwärfer. D schtadt het es chlyses läbhafts zäntrum. Es isch schwär, d ambiance z beschribe, aber mir hei üs ämu wou gfüeut. Z einzige manko us mire sicht: es het nume seafood u asiatischi restaurants, die italiänischi chuchi isch leider nid verträte.